
Védőnő fogászati feladatai a várandósgondozásban

Bevezetés: Magyarországon a szájüregi egészségi mutatók rosszabbak, mint az európai átlag.
Ennek oka egyrészt a nem megfelelő szájhigiénés ismeretekben, másrészt a szocio-kulturális
hátrányokban figyelhető meg. Várandósság alatt még nagyobb figyelmet kell fordítani a
szájhigiéniára. Vizsgálatom célja, hogy felmérjem, a védőnők milyen feladatot látnak el a
fogászati prevencióban, mennyire motiváltak és rendelkeznek-e megfelelő fogászati
ismeretekkel.

Módszerek: Borsod-Abaúj-Zemplén megyében dolgozó védőnőkkel kérdőíves felmérést
végeztem 2022 nyarán. A mélyebb információk összegyűjtéséért 10 védőnővel strukturált
interjút is készítettem. Az interjú videó hívásban történt, a beszélgetés rögzítésére a védőnők
engedélyt adtak. Az időtartama kb. 45 perc volt. A minőségi adatokat tartalomelemzéssel, a
kérdőív feldolgozását leíró analitikus módszerekkel, valamint t-próbával végeztem.

Eredmények: Összesen 136 védőnő töltöttek ki a kérdőívet, akik átlagosan 13 ±11,56 éve voltak
a pályán. A válaszadók 52,9%-a nem tanult fogászatot tanulmányuk során. Azok, akik tanultak
67,1%-ban évente járnak fogászatra (p<0,001). A védőnők 75%-a válaszolta azt, hogy fordultak
már hozzá fogászati problémával, de csak 25%-uk tudott megfelelő választ adni. 69%-uk
jelezte, hogy nem szokott vagy nincs lehetősége fogászati szakemberrel konzultálni. A
válaszadók 37,5%-a tudta, hogy az első nagyőrlők bújnak ki először a tejőrlő mögött. 24,4%-
uk gondolta úgy, hogy félévente szűrővizsgálatra kell vinni a gyerekeket. A védőnők 45,6%-a
szerint a helyes fogmosási technika elsajátításával megszüntethető az akut ínygyulladás. A
kitöltők 50,4%-át szakirányú továbbképzés motiválná, és 72%-a gondolja úgy, hogy sokat
tehetne a fogszuvasodás, fogágybetegség kialakulása ellen. Az interjú alanyok fele nem tanult
fogászatot, és majdnem mindenki szükségesnek látja a fogászati tanácsadást a körzetükben.
Mindössze 1 védőnő tud rendszeresen konzultálni fogászati szakemberrel.

Következtetés: Az eredményekből arra lehet következtetni, hogy szükség van a védőnői
szájhigiénés prevenciós munkára, de jelenleg nem elegendőek az ilyen irányú ismereteik. A
védőnők azonban szívesen foglalkoznának ezzel a prevenciós tevékenységgel, amennyiben
szakirányú továbbképzéseken megfelelő ismeretekhez jutnának. Ezzel jelentős segítséget
nyújtanának a fogorvosoknak azzal, hogy a szájhigiéniés primer prevenciós tevékenységben
részt vesznek.



